Zoutpansberger | News | Vier sit nog 'n week langer in selle
Vier sit nog 'n week langer in selle
Vier van die ses jongmense wat drie weke gelede gearresteer is op 'n string klagte, wat insluit inbrake by wonings en besighede, onwettige jag en selfs die besit van 'n gesteelde vuurwapen, moes nog 'n week langer in aanhouding bly.
Die polisie het Woensdag, 7 April, klopjagte uitgevoer by twee wonings in die dorp in onderskeidelik Hlanganani- en Burgerstraat. Verskeie vermoedelik gesteelde goedere is tydens die klopjagte deur die polisie gevind, wat gelei het tot die arrestasie van die ses verdagtes. Hulle is die 27-jarige Koos Duvenhage, 25-jarige Neil Duvenhage, 30-jarige Zandroux Hibbert, 29-jarige Christine Labuschagne, 20-jarige Marvelique van der Merwe, asook die 26-jarige Wonder Jere, wie se herkoms onbekend is.
Die twee Duvenhages, Hibbert, Labuschagne en Jere se borgaansoek is toe op 16 April uitgestel na Maandag, 19 April. Hulle borgaansoek is egter weereens uitgestel na Woensdag, 21 April. Weer kon hulle nie hul borgaansoek bring nie, weens 'n kragonderbreking wat die landdroskantore in donkerte gehul het. Die vyf se saak is daarna verskuif na Donderdag, 22 April, om te hoor of hulle borg toegestaan gaan word. Alhoewel die dag begin het met die vyf se borgaansoeke, is slegs Jere se aansoek voltooi. Hy is R1 000 borg toegestaan, wat hy betaal het. Die twee Duvenhages, Hibbert en Labuschagne se borgaansoeke is na 29 April [vandag] uitgestel om aangehoor te word.